ΓΡΑΠΤΗ ΕΡΩΤΗΣΗ E-0780/96 υποβολή: Amedeo Amadeo (NI) προς την Επιτροπή (1 Απριλίου 1996)

Θέμα: Έρευνα και τεχνολογική ανάπτυξη

Προκειμένου να ενισχυθεί η διάδοση των δρστηριοτήτων που πραγματοποιούνται στον τομέα της έρευνας και της τεχνολογικής ανάπτυξης πρέπει να προωθηθεί ένα συντονισμένο ευρωπαϊκό πλαίσιο φορολογικών μέτρων μεταξύ των κρατών μελών, να δοθούν κίνητρα για μία μεγαλύτερη αλληλοεξάρτηση μεταξύ έρευνας και βιομηχανίας δημιουργώντας ένα ευνοϊκό κανονιστικό και νομικό πλαίσιο, να δημιουργηθούν νέοι μηχανισμοί οι οποίοι παράλληλα με τις ομάδες task-force της Επιτροπής θα εγγυώνται το πραγματοποιήσιμο σημαντικών προγραμμάτων βιομηχανικού ενδιαφέροντος (αυτοκίνητο του μέλλοντος, αεροπλάνο νέας γεννεάς κ.λπ.).

Ποια είναι η θέση της Επιτροπής, υπογραμμίζοντας ότι για μία αποτελεσματική έρευνα και καινοτομία χρειάζονται μία σειρά μέτρων στο συντονισμένο πλαίσιο των κοινοτικών πολιτικών όπως: προστασία των νέων τεχνολογιών πολυμέσων της κοινωνίας της πληροφορίας, βελτίωση της διαφάνειας στους κοινοτικούς και εθνικούς κανονισμούς, ενίσχυση της βιομηχανικής πολιτικής υπέρ των μικρομεσαίων επιχειρήσεων με διοικητική απλούστευση και βελτίωση του νομικού και φορολογικού πλαισίου, δημιουργία διαδικασίων για μία κοινή χρήση των μέσων της περιφερειακής πολιτικής και της πολιτικής έρευνας, υποστήριξη της πολιτικής επιμόρφωσης προκειμένου να προσαρμοστούν οι ανθρώπινοι πόροι στην τεχνολογική ανάπτυξη, εγγύηση ενός συνεπούς πλαισίου μεταξύ της διεθνούς συνεργασίας όσον αφορά την έρευνα και ανάπτυξη και τις πολιτικές οικονομικών σχέσεων με το εξωτερικό καθώς και τις πολιτικές συνεργασίας για την ανάπτυξη (κοινά προγράμματα με την Ανατολική Ευρώπη και τις χώρες της Μεσογείου).

Απάντηση της κ. Cresson εξ ονόματος της Επιτροπής (22 Μαΐου 1996)

Στο άρθρο 130ΣΤ της συνθήκης ΕΚ καθορίζονται οι ακολουθητέοι αντικειμενικοί στόχοι στα θέματα της κοινοτικής πολιτικής έρευνας και τεχνολογικής ανάπτυξης. Η πολιτική αυτή τίθεται σε εφαρμογή σεβόμενη και υποστηρίζοντας τις άλλες πολιτικές. Όπως υπογραμμίζει το Αξιότιμο Μέλος του Κοινοβουλίου, η Επιτροπή ανέλαβε την πρωτοβουλία συγκρότησης επιχειρησιακών ομάδων (task forces) «έρευνας - βιομηχανίας» με επίκεντρο ειδικότερους θεματικούς τομείς. Αποστολή των ομάδων αυτών είναι να ευνοήσουν τις ανταλλαγές μεταξύ όλων των παραγόντων, (νομοθετικών οργάνων επιστημονικής κοινότητας και βιομηχανικών κύκλων) και να εκμεταλλευθούν οι ειδικές εμπειρικές γνώσεις, ούτως ώστε να συντονιστούν σε μεγαλύτερο βαθμό οι δράσεις έρευνας.

Η Επιτροπή δίνει εξάλλου ιδιαίτερη προσοχή στην ενίσχυση των υφιστάμενων μέτρων με στόχο τον καλύτερο προσανατολισμό των ερευνών προς τις καινοτομίες. Η ενίσχυση του δυναμικού πραγματοποίησης καινοτομιών αφορά εκτός από την έρευνα και την τεχνολογική ανάπτυξη και πολυάριθμες πολιτικές που πρέπει να τίθενται σε εφαρμογή σε ένα πλαίσιο συνοχής. Στην Πράσινη Βίβλος για την καινοτομία ((COM(95) 688. )) που εγκρίθηκε από την Επιτροπή στις 20 Δεκεμβρίου 1995 προτείνονται οι βασικοί άξονες δράσης σε θεματικούς τομείς που συνεπικουρούν τους θεματικούς τομείς που αναφέρονται από το Αξιότιμο Μέλος του Κοινοβουλίου, όπως η προστασία των δικαιωμάτων πνευματικής ιδιοκτησίας για τις τεχνολογίες που συνδέονται με την κοινωνία των πληροφοριών, η απλούστευση των διοικητικών διαδικασιών, η φορολογία, η διαρκής κατάρτιση, αλλά και οι περιφερειακές ή οι διεθνείς διαστάσεις της καινοτομίας. Όταν έχουν ολοκληρωθεί οι διαβουλεύσεις που προβλέπονται στην προαναφερθείσα πράσινη βίβλο, η Επιτροπή θα καταρτίσει ενδεχομένως ένα πρόγραμμα δράσης που θα υποβάλει και στα υπόλοιπα όργανα.

Η Επιτροπή επεξεργάζεται αφετέρου ένα ειδικό πρόγραμμα κατάρτισης στα θέματα διαχείρισης για τις μικρές και μεσαίες επιχειρήσεις. Παρακαλούμε αναφορικά με το θέμα αυτό το Αξιότιμο Μέλος του Κοινοβουλίου να ανατρέξει στην απάντηση που δόθηκε στη γραπτή ερώτηση Ε-3190/95 του κ. Jorge Hernandez Mollar ((ΕΕ C 161, 5.6.1996, σελ. 8. )). Εξάλλου, με την πρόσφατη πρόταση της Επιτροπής για το πολυετές πρόγραμμα (1997-2000) υπέρ των ΜΜΕ ((Έγγρ. COM(96) 98 τελικό. )) θα επιδιωχθεί η βελτίωση των χρηματοοικονομικών συνθηκών και θα δοθεί έπειτα από τη θέσπισή του η δυνατότητα να εγκαινιασθούν δράσεις περιορισμένης εμβέλειας στον τομέα της κατάρτισης.